Kaakkois-Suomen poliisi tutkii epäiltyä salakatselua Saimaan ammattikorkeakoululla Lappeenrannassa. Epäilty on vuonna 1982 syntynyt lappeenrantalainen mies.

Vuonna 1982 syntynyttä miestä epäillään salakatselusta. Kuvituskuva. EPA/AOP

Kaakkois-Suomen poliisi tutkii epäiltyä salakatselua Saimaan ammattikorkeakoululla Lappeenrannassa.

Oppilaitoksen päärakennuksen julkisten tilojen invavessoissa on ilmennyt videokuvaamista. Vessat sijaitsevat 1. ja 3. kerroksissa. Vessassa käyneitä henkilöitä on kuvattu salaa huhtikuun ja syyskuun 2018 välisenä aikana.

Poliisilla on tekoon yksi epäilty, ja tämänhetkisten tietojen mukaan hän on toiminut yksin. Epäilty on vuonna 1982 syntynyt lappeenrantalainen mies.

Mies on esitutkinnan aikana otettu kiinni ja pidätetty, mutta sittemmin vapautettu.

Poliisi kertoo, että epäillyssä salakatselussa käytetty kamera ja sillä kuvattu materiaali ovat poliisin hallussa. Kuvaa ei ole levitetty mihinkään, ja suurin osa vessoissa asioineista henkilöistä ei ole tunnistettavissa.

Poliisi kuitenkin pyytää tietoja henkilöiltä, jotka ovat käyneet ammattikorkeakoulun vessoissa mainittuna aikana tai tietävät muuta rikoksesta. Tiedot voi kertoa sähköpostitse osoitteeseen rikostorjunta.etela-karjala@poliisi.fi.

Tiedotteessa poliisi ilmoittaa, että esitutkinta on edelleen kesken eikä tiedota asiasta toistaiseksi enempää.

– Poliisi ei ota kantaa kuvattujen henkilöiden tarkkaan lukumäärään, mutta toteaa määrän olevan suuri.

Juttua korjattu kello 10.36: Epäilty rikos tapahtui vuonna 2018, ei vuonna 2918.